Előterjesztés

a Közgyűlés részére

Tisztelt Közgyűlés!

A nemzeti köznevelésről szóló 2011. évi CXC. törvény (továbbiakban: Nkt.) 2013. január 1-jén hatályba lépett 74. § (1) bekezdése szerint *„az állam gondoskodik – az óvodai nevelés, a nemzetiséghez tartozók óvodai nevelése, a többi gyermekkel, tanulóval együtt nevelhető, oktatható sajátos nevelési igényű gyermekek óvodai nevelése kivételével – a köznevelési alapfeladatok ellátásáról”*. E rendelkezés értelmében Budapest Főváros Önkormányzata (a továbbiakban: Fővárosi Önkormányzat) által fenntartott köznevelési intézmények meghatározó része 2013. január 1-jétől az állam fenntartásába került, mely fenntartói jogait a 202/2012. (VII.27.) Korm. rendelettel alapított Klebelsberg Intézményfenntartó Központ (a továbbiakban: Központ) útján gyakorolja.

A fenntartóváltás folyamatát, illetve a működtetés kereteinek kialakítását a köznevelési feladatot ellátó egyes önkormányzati fenntartású intézmények állami fenntartásba vételéről szóló 2012. évi CLXXXVIII. törvény (a továbbiakban: Törvény) szabályozza. A Törvény 13. § (2) bekezdése szerint *az intézmények és a fenntartói feladatok ellátását szolgáló ingatlan és ingó vagyon átadás-átvételét az önkormányzati fenntartó képviseletére jogosult személy, mint átadó és a Központ képviseletében eljáró, az intézmény székhelye szerint illetékes tankerületi igazgató, mint átvevő megállapodásának legkésőbb 2012. december 15-éig történő megkötésével és jegyzőkönyv felvételével kell végrehajtani*. E rendelkezés alapján került sor a Fővárosi Önkormányzat és a Központ közötti megállapodás (a továbbiakban: Megállapodás) elkészítésére, melyet a Fővárosi Közgyűlés 2793/2012.(12.12.) számú határozatával elfogadott és jóváhagyott.

A Megállapodás IV. rész - A MEGÁLLAPODÁS TARTALMA – b) pont 1. pontja úgy rendelkezik, hogy a foglalkoztatottak átadására 2013. január 1-jei hatállyal aszerint kerül sor, hogy a Törvény értelmében a köznevelési és szakképzési igazgatási feladatokat, az intézmény(ek) fenntartásával, irányításával összefüggésben szakmai feladatokat ellátó átadásra kerülő foglalkoztatottak létszáma 8 fő. A 8 főből végül 7 fő került a Központ állományába. Az átadott létszámot figyelembe véve és ahhoz kapcsolódóan a Megállapodás c) pont I. pontja a tárgyi eszközök átadásáról akként rendelkezik, hogy a Fővárosi Önkormányzat, mint átadó, 2013. január 1-jei hatállyal a köznevelési feladat ellátáshoz, az intézmény(ek) fenntartásához, működtetéséhez kapcsolódó tárgyi eszközállomány ingyenes használati, illetve vagyonkezelői jogát átadja a Központnak, mint átvevőnek az alábbiak szerint:

* 1. *„a létszámnak megfelelő számú, a munkavégzés feltételeit biztosító informatikai eszközállományt, amely magába foglalja a személyi számítógépeket a kapcsolódó perifériaelemekkel együtt (monitor, billentyűzet, egér, nyomtató);*
	2. *multifunkcionális eszköz tekintetében Átadó létszámára lebontott intézményi darabszám felhasználásával az átadandó létszám arányához igazított darabszámot;*
	3. *az átadandó létszámnak megfelelő számú, a munkavégzés feltételeit biztosító irodai bútort (íróasztal, szék, görgős elem, lehetőség szerint személyenként egy szekrény).*

*Az I. pontban szereplő létszámhoz kapcsolódó, átadandó tárgyi eszközök listáját a megállapodás 5. és 10. melléklete tartalmazza”.*

A Törvény 10. § (1) bekezdése értelmében a Megállapodás alapján az önkormányzati fenntartó mindazon ingó vagyona, amely az intézmények fenntartói feladatainak ellátását biztosítja – amennyiben arra a Központnak a feladatai ellátásához szüksége van – a Központ ingyenes használatába kerülhet.

Fentiek értelmében - jelen előterjesztés keretében - a Központhoz átadott foglalkoztatotti létszám alapján, a fenntartói feladatok ellátásához szükséges, a Fővárosi Önkormányzat által a Központ részére ingyenes használatba adott ingó vagyonról szóló használati szerződés – jelen előterjesztés 1. számú melléklete - kerül előterjesztésre. Az átatandó eszközök (7 db számítógép és monitor valamint 7 db íróasztal, iratszekrény, forgószék) részletes és beazonosítható felsorolását a használati szerződés 1. és 2. számú mellékletei tartalmazzák, melyek a megkötött Megállapodás 5. számú mellékletének felelnek meg.

Kérem a T. Közgyűlést, hogy az előterjesztést megtárgyalni, és a határozati javaslatokat elfogadni szíveskedjék annak érdekében, hogy az állam fenntartói, illetve működtetői feladatát zökkenőmentesen el tudja látni.

Határozati javaslat

A Fővárosi Közgyűlés úgy dönt, hogy:

jóváhagyja és megköti a Budapest Főváros Önkormányzata és a Klebelsberg Intézményfenntartó Központ közötti, a köznevelési intézmények fenntartói feladatainak ellátásához szükséges ingó vagyonelemek ingyenes használatba adásáról szóló szerződést az 1. számú melléklet szerinti tartalommal és felkéri a főpolgármestert a szerződések aláírására.

határidő: döntést követő 60 nap

felelős: Tarlós István főpolgármester

**Határozathozatal módja:**

Az 1. számú határozati javaslat elfogadása minősített szótöbbséget igényel.

Budapest, 2013. május „ ”

|  |
| --- |
| Csomós Miklósfőpolgármester-helyettes |
| Láttam: |
| Sárádi Kálmánné dr.főjegyző |

mellékletek:

1. Használati szerződés